### Beslutningstema

Det skal i denne sag besluttes, om forvaltningen skal have kompetencen til at godkende projektforslag for varmeforsyningsprojekter.

### Sagsfremstilling

Det er et ønske fra Regeringen og KL jf. cirkulære om kommunal varmeplanlægning og projektgodkendelse, at alle projektforslag, som skal indfri den kommunale varmeplan, bliver godkendt i 2023. I den forbindelse er der lavet en ændring til projektbekendtgørelsen, som giver mulighed for en kortere høringsperiode for projektforslag. Der er et klart ønske om, at udrulningen af fjernvarme sker så hurtig som muligt, og i den forbindelse har forvaltningen et forslag til, hvordan den kommunale sagsgang kan fremskyndes.

I Tønder Kommune godkender Kommunalbestyrelsen projektforslag for varmeforsyningsprojekter, og alt efter hvornår den enkelte sagsfremstilling er klar, kan der gå 2-3 måneder, før den er sagsbehandlet, har været i høring og er blevet politisk behandlet. Denne periode kan kortes ned til under en måned, ved at forvaltningen får kompetencen til at godkende projektforslag administrativt.

Der er 2 scenarier, som kan sænke sagsbehandlingstiden for projektforslag.

Scenarie 1

Teknik- og Miljøudvalget får kompentencen til at godkende projektforslag fra Kommunalbestyrelsen. Projektforslag, som indeholder ekspropriation, skal forsat godkendes i Kommunalbestyrelsen.

Scenarie 2

Teknik- og Miljøudvalget orienteres løbende om de godkendte projektforslag, men forvaltningen får kompetencen til at godkende projektforslag. Projektforslag, som indeholder ekspropriation, skal fortsat godkendes i Kommunalbestyrelsen.

### Lovgrundlag

Bekendtgørelse af lov om varmeforsyning nr. 1215 af 14. august 2020 (Varmeforsyningsloven)

Bekendtgørelse om godkendelse af projekter for kollektive varmeforsyningsanlæg nr. 818 af 4. maj 2021, med senere ændringer (Projektbekendtgørelsen)

### Direktøren for Teknik/Miljø, Service og Beskæftigelse indstiller,

at scenarie 2 godkendes,

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 10. januar 2023, pkt. 10:
Indstillingen anbefales med den bemærkning, at scenarie 2 gøres midlertidig med udløb ved udgangen af 2023.

Beslutning fra Økonomiudvalget, 19. januar 2023, pkt. 17:
Indstillingen anbefales vedr. sager om udvidelser af forsyningsområder. Sager vedr. etablering af varmekilder m.v. fortsætter uændret.

### Beslutning

Økonomiudvalgets indstilling godkendt.